Jordaan se regsverteenwoordigers soek inligtingDanny Jordaan (Foto: safa.net via ANA) Die sokkerbaas Danny Jordaan se regsverteenwoordigers gaan die Nasionale Vervolgingsgesag (NVG) nader om die saak van verkragting wat teen hom aanhangig gemaak is so gou moontlik te laat aanhoor. Jordaan se regsverteenwoordigers het in ŉ verklaring gesê dit is al amper ŉ maand gelede dat hulle deur die media verneem het Jennifer Ferguson, sangeres en voormalige ANC-LP, het ŉ klag van verkragting teen Jordaan aanhangig gemaak. “Ondanks verskeie pogings om met die owerhede in verbinding te tree, waaronder twee briewe aan die Suid-Afrikaanse Polisiediens, kon ons nog geen inligting kry oor waar die dossier is nie. Die gebrek aan inligting is skadelik vir ons kliënt,” lui die verklaring. Volgens Jordaan se regsverteenwoordigers het hulle ook met die ondersoekbeampte in die saak probeer kontak maak en sal hulle nou tot die NVG wend in ŉ poging om die saak so gou moontlik aan te raak. “Ons benadruk dat Ferguson se bewerings absoluut ongegrond en onwaar is en dat haar ware motiewe erg verdag is.” Ferguson wat nou in Swede woon, beweer die sportbaas het haar 24 jaar gelede in ŉ hotel in Port Elizabeth verkrag. Sy het haar by die sosialemediaveldtog #MeToo aangesluit, wat vroue aanmoedig om hul ervarings te deel en hul stem dik te maak teen verkragting en seksuele aanranding. Jennifer Ferguson (Foto: Facebook) Ferguson het destyds gesê daar is duidelik geen poging van Jordaan se kant af om die saak te bemiddel nie en sy oorweeg regstappe. Sy het verlede maand ŉ klag van verkragting teen Jordaan aanhangig gemaak by die Parkview-polisiestasie in Johannesburg. Die saak is toe glo na Port Elizabeth oorgeplaas. Die Suid-Afrikaanse Sokkervereniging (Safa) het ook verlede maand aangekondig dat sy nasionale uitvoerende komitee Jordaan sal ondersteun te midde van bewerings van verkragting teen hom. Safa het gesê Jordaan is onskuldig totdat hy skuldig bevind word. Jordaan, voormalige burgemeester van Nelson Mandelabaai, het die voorval ontken en hou vol hy is onskuldig. Hy het verlede jaar Ferguson se aanbod vir bemiddeling tussen die twee van die hand gewys omdat hy gevoel het die publiek sal dit as ŉ toesmeerdery beskou.